Document ID: 32014R1232

A BIZOTTSÁG 1232/2014/EU VÉGREHAJTÁSI RENDELETE
(2014. november 18.)
a 215/2014/EU bizottsági végrehajtási rendeletnek az 508/2014/EU európai parlamenti és tanácsi rendeletre történő hivatkozások kiigazítása érdekében történő módosításáról, valamint a 215/2014/EU végrehajtási rendelet helyesbítéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU rendeletre (1) és különösen annak 8. cikke harmadik albekezdésére és 22. cikke (7) bekezdésének ötödik albekezdésére,
mivel:
(1)
Az európai strukturális és beruházási alapok (a továbbiakban: ESB-alapok) programozásához szükséges jogszabályok megalkotásának biztosítása és a kapcsolódó operatív programok időben történő elfogadásának lehetővé tétele érdekében a 215/2014/EU bizottsági végrehajtási rendelet (2) elfogadására már az 508/2014/EU európai parlamenti és tanácsi rendelet (3) elfogadását megelőzően sor került.
(2)
Az 508/2014/EU rendelet elfogadását követően a 215/2014/EU végrehajtási rendeletben szereplő bizonyos, az Európai Tengerügyi és Halászati Alapra (ETHA) vonatkozó jövőbeni uniós jogszabályra történő hivatkozások helyébe az 508/2014/EU rendeletre történő hivatkozások lépnek.
(3)
Ami az ETHA-t illeti, a 215/2014/EK végrehajtási rendeletben elfogadták és ahhoz ideiglenes jelleggel csatolták azt a támogatási szintekre vonatkozó súlyozást, amelyet az öt ESB-alap tekintetében az éghajlatváltozással kapcsolatos célkitűzésekre irányuló - az ETHA-ra vonatkozó jövőbeni uniós jogszabályban előírt - intézkedésekre alkalmazni kell. A 215/2014/EU végrehajtási rendelet III. mellékletében szereplő hivatkozásokat ezért az 508/2014/EU rendelet rendelkezéseinek végleges számozása szerint ki kell igazítani.
(4)
Annak biztosítása érdekében, hogy az eredményességmérési kereten belül a pénzügyi mutatóra vonatkozó mérföldkő és cél teljesítését a Bizottságnak benyújtott kifizetési kérelmek alapján lehessen értékelni, a 215/2014/EU végrehajtási rendelet 5. cikkének (2) bekezdésében szereplő, az 1303/2013/EU rendelet 126. cikkének c) pontjára történő helytelen hivatkozást az 1303/2013/EU rendelet 126. cikkének a) pontjára történő hivatkozásra kell helyesbíteni.
(5)
Az e rendeletben előírt intézkedések mielőbbi alkalmazásának lehetővé tétele érdekében a rendeletnek az Európai Unió Hivatalos Lapjában való kihirdetését követő napon hatályba kell lépnie.
(6)
Az e rendeletben előírt intézkedések összhangban vannak az európai strukturális és beruházási alapok koordinációs bizottságának véleményével.
(7)
A 215/2014/EU rendeletet ezért ennek megfelelően módosítani és helyesbíteni szükséges,
ELFOGADTA EZT A RENDELETET:
1. cikk
A 215/2014/EU végrehajtási rendelet a következőképpen módosul:
1.
A 3. cikk (1) bekezdése második albekezdésének c) és d) pontja helyébe a következő szöveg lép:
„c)
a tagállamok általi jelentéstétel a pénzügyi előirányzatokról és az egyes intézkedésekre lebontott kiadásokról az 1303/2013/EU rendelet 50. cikkének (4) és (5) bekezdése, valamint az 508/2014/EU rendelet 114. cikkének (2) bekezdése szerinti éves végrehajtási jelentésekben;
d)
a tagállamok által az 508/2014/EU rendelet 97. cikkének (1) bekezdésének a) pontja és 107. cikkének (3) bekezdése értelmében finanszírozásra kiválasztott műveletekről nyújtott tájékoztatás és adatok.”
2.
A III. melléklet helyébe az e rendelethez csatolt mellékletben foglalt szöveg lép.
2. cikk
A 215/2014/EU végrehajtási rendeletet a következőképpen kell helyesbíteni:
A 68. oldalon, az 5. cikk (2) bekezdésében:
a következő szövegrész
:
„(2) Valamennyi ESB-alap tekintetében - az EMVA kivételével - a pénzügyi mutatóra vonatkozó mérföldkő és cél az igazoló hatóság számviteli rendszerébe bevezetett és a hatóság által az 1303/2013/EU rendelet 126. cikke c) pontjának megfelelően igazolt támogatható kiadások teljes összegére utal.
Az EMVA esetében a mérföldkő és a cél a közös monitoring és értékelési rendszerbe bevitt megvalósult teljes közkiadásokra utal.”
helyesen
:
„(2) Valamennyi ESB-alap tekintetében - az EMVA kivételével - a pénzügyi mutatóra vonatkozó mérföldkő és cél az igazoló hatóság számviteli rendszerébe bevezetett és a hatóság által az 1303/2013/EU rendelet 126. cikke a) pontjának megfelelően igazolt támogatható kiadások teljes összegére utal.
Az EMVA esetében a mérföldkő és a cél a közös monitoring- és értékelési rendszerbe bevitt megvalósult teljes közkiadásokra utal.”
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. november 18-án.

Labels: 20
15
19
6